Етиен Жодел
През Алпите веднъж…

Превод от френски: Пенчо Симов, 1978

chitanka.info

През Алпите веднъж премина моят път —

говоря за частта от Алпите, която

над облаците чак достига, — беше лято,

но още бе дебел навсякъде снегът.

Догдето повървях из този хубав кът,

останах поразен от нещо чудновато;

навсякъде в света известно е: когато

огрее топъл лъч, стопява се ледът.

Невероятно бе това за мен, не крия,

снегът във огън бе — в противната стихия;

когато го допрях, снегът ме изгори;

от слънцето снегът съвсем не се стопява

и сякаш обкръжен от огън бях тогава,

но без да пламна — той ме заледи дори.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.